भोजन के 15 मिनट बाद खाएं, मुंह से बदबू दूर, दांतों-मसूड़ों को भी लाभ
आयुर्वेद में सौंफ नेचुरल हर्ब है। वहीं मिश्री को आयुर्वेद में षड रसों में से एक मधुर रस बताया गया है। मिश्री चीनी का सबसे शुद्ध रूप होता है
होटल में खाना खाने के बाद प्लेट में रखी सौंफ और मिश्री लेना भला कौन भूलता है। घर में भी जब मुंह का टेस्ट बदलना हो तो सबसे पहले सौंफ और मिश्री मांगी जाती है। केवल सौंफ खाना हो तो पूरा मुंह कसैले स्वाद से भर जाएगा इसलिए इसमें मिश्री मिलाना जरूरी है। सौंफ और मिश्री का यह कॉम्बिनेशन हमारी सेहत के लिए अच्छा होता है। 
आज की स्टोरी में सौंफ और मिश्री के गुणों पर बात। 
आयुर्वेद में सौंफ और मिश्री मेडिसिन है 
आयुर्वेद में सौंफ नेचुरल हर्ब है। वहीं मिश्री को आयुर्वेद में षड रसों में से एक मधुर रस बताया गया है। मिश्री चीनी का सबसे शुद्ध रूप होता है जिसमें किसी तरह का केमिकल नहीं होता। जब सौंफ और मिश्री को साथ में खाया जाता है तो सेहत पर अच्छा असर पड़ता है। इन दोनों में जिंक, एंटी-इंफ्लेमेटरी, एंटीऑक्सीडेंट, कैल्शियम, पोटैशियम, फाइबर, विटामिन की मात्रा अधिक होती है।
यही कारण है कि भोजन करने के बाद सौंफ और मिश्री खाने का चलन रहा है।
आगे बढ़ने से पहले इस पोल में अपनी राय देते जाइए
खून साफ करती है 
आयुर्वेदाचार्य डॉ. टीएल जेवियर बताते हैं कि सौंफ में फाइबर होता है। अगर खाली पेट सौंफ खाएं या सौंफ के साथ मिश्री लेते हैं तो इससे खून साफ होता है। दोनों के मिश्रण को ब्लड सर्कुलेशन बढ़ाने वाला माना गया है। सौंफ में आयरन और एमीनो एसिड्स भी होते हैं। मिश्री को रक्तपित्तहार यानी ब्लड में एसिड लेवल बैलेंस करने वाला बताया गया है। एनीमिया पीड़ित महिलाओं को नियमित रूप से सौंफ खाना चाहिए।
एसिडिटी हो तो सौंफ के साथ मिश्री खाएं 
आयुर्वेद स्पेशियलिस्ट डॉ. दीक्षा भावसार बताती हैं कि एक चम्मच सौंफ के साथ आधा चम्मच मिश्री खाने पर एसिडिटी को कम किया जा सकता है। खाना ठीक से पचाने में सौंफ काफी मददगार होती है। एक-एक चम्मच धनिया, जीरा और सौंफ को एक ग्लास पानी में पांच मिनट के लिए रखें। इस पानी को छान लें और पी जाएं। यह डाइजेशन को बेहतर करता है।
हार्ट के लिए टॉनिक का काम करता है 
आयुर्वेद में सौंफ को हार्ट के लिए टॉनिक बताया गया है। अस्थमा से पीड़ित लोग सौंफ की पत्तियों को उबालकर उसकी भाप ले सकते हैं। इससे इम्यूनिटी मजबूत होती है।
मुंह के इंफेक्शन को खत्म करती है 
मुंह की ठीक से सफाई नहीं करने से बैक्टीरिया पनपने लगते हैं जिससे मुंह से दुर्गंध आती है। सौंफ में एंटी बैक्टीरियल गुण होते हैं। सौंफ चबाने से ये बैक्टीरिया खत्म होते हैं। मिश्री के साथ सौंफ खाने से मुंह का टेस्ट बदल जाता है।
आंखों की रोशनी बढ़ती है 
अगर किसी को हाई ब्लड प्रेशर है तो उसकी आंखों के अंदर रेटिना में मौजूद खून की नलियां डैमेज होने का डर रहता है। आयुर्वेद में बताया गया है कि सौंफ और मिश्री का सेवन करने से खून की नलियां फैलती हैं। नतीजा आंखों में ब्लड प्रेशर कम होता है।
गर्मियों में सौंफ-मिश्री खाकर प्यास बुझाएं 
गर्मियों के दिन शुरू हो गए हैं। टेंपरेचर अधिक होने पर हमें बहुत अधिक प्यास लगती है। कई बार पानी से प्यास नहीं बुझती। ऐसे में सौंफ-मिश्री खाने के बाद पानी पिएं। इससे शरीर हाइड्रेट रहता है और प्यास कम लगती है।
ब्रेस्ट फीडिंग कराने वाली महिलाओं को खिलाएं 
पहले के समय में ब्रेस्ट फीडिंग कराने वाली महिलाओं को सौंफ और मिश्री का सेवन करने को कहा जाता था। इन्हें खाने से ब्रेस्ट मिल्क अधिक बनता है जो शिशु की मुख्य डाइट होती है। इसी तरह सौंफ और मिश्री खाने से पीरियड्स में होने दर्द में भी राहत मिलती है।
कुछ सवालों के जवाब जान लेते हैं 
सौंफ-मिश्री कब खाएं 
आमतौर पर खाना खाने के 15 मिनट बाद सौंफ और मिश्री खाई जाती है। हालांकि इसे कभी भी खाने पर शरीर को नुकसान नहीं होता।
सौंफ और मिश्री की मात्रा कितनी हो 
अगर एक चम्मच सौंफ है तो आधा चम्मच से भी कम मिश्री लें।
क्या सौंफ को चीनी के साथ खा सकते हैं?
इसमें कोई नुकसान नहीं है। लेकिन मिश्री में कोई केमिकल नहीं रहता इसलिए इसका सेवन करना ज्यादा फायदेमंद है।
क्या सौंफ और मिश्री का पानी पीना चाहिए? 
सौंफ की तासीर ठंडी होती है। इसका पानी पीने से पेट ठंडा रहता है।